ΚΑΝΟΝΙΣΜΟΣ (ΕΚ) αριθ. 5/94 ΤΟΥ ΣΥΜΒΟΥΛΙΟΥ της 22ας Δεκεμβρίου 1993 για την αναστολή των μέτρων αντιντάμπινγκ κατά χωρών της ΕΖΕΣ

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 113,

Εκτιμώντας:

ότι η συμφωνία για τη δημιουργία του Ευρωπαϊκού Οικονομικού Χώρου (που καλείται στο εξής "συμφωνία του ΕΟΧ") που τροποποιήθηκε μεταγενέστερα από ένα πρωτόκολλο προσαρμογής, υπεγράφη στο Πόρτο στις 2 Μαΐου 1992-

ότι ορισμένα προϊόντα καταγωγής χωρών μελών της Ευρωπαϊκής Ζώνης Ελευθέρων συναλλαγών (ΕΖΕΣ) υπόκεινται επί του παρόντος, κατά την εισαγωγή τους στην Κοινότητα σε μέτρα αντιντάμπινγκ που εγκρίθηκαν σύμφωνα με τον κανονισμό (ΕΟΚ) αριθ. 2423/88-

ότι το άρθρο 26 της συμφωνίας του ΕΟΧ προβλέπει ότι τα μέτρα αντιντάμπινγκ, οι αντισταθμιστικοί δασμοί και τα μέτρα κατά των αθέμιτων εμπορικών πρακτικών που αποδίδονται σε τρίτες χώρες, δεν εφαρμόζονται στις σχέσεις μεταξύ των συμβαλλομένων μερών, εκτός εάν άλλως ορίζεται στην εν λόγω συμφωνία-

ότι το πρωτόκολλο αριθ. 13 της συμφωνίας του ΕΟΧ προβλέπει πως η εφαρμογή του άρθρου 26 περιορίζεται στους τομείς που καλύπτονται από τις διατάξεις της συμφωνίας και για τους οποίους το κοινοτικό κεκτημένο είναι πλήρως ενσωματωμένο στη συμφωνία-

ότι τα προϊόντα καταγωγής των χωρών μελών της ΕΖΕΣ, τα οποία επί του παρόντος υπόκεινται στα προαναφερθέντα μέτρα αντιντάμπινγκ ανήκουν σε τομείς που καλύπτονται από τις διατάξεις της συμφωνίας του ΕΟΧ-

ότι το σχετικό κοινοτικό κεκτημένο σε αυτούς τους τομείς είναι πλήρως ενσωματωμένο στη συμφωνία του ΕΟΧ- ότι οι ενδιαφερόμενες χώρες έλαβαν τα αναγκαία μέτρα, στο πλαίσιο της συμφωνίας, προκειμένου να εφαρμόσουν αυτό το κεκτημένο από την ημερομηνία έναρξης ισχύος της συμφωνίας-

ότι φαίνεται απαραίτητη η αναστολή των μέτρων αντιντάμπινγκ που ισχύουν για εμπορεύματα καταγωγής των χωρών της ΕΖΕΣ, από την ημερομηνία έναρξης ισχύος της συμφωνίας του ΕΟΧ,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι δασμοί αντιντάμπινγκ που έχουν επιβληθεί δυνάμει του κανονισμού (ΕΟΚ) αριθ. 2423/88, ή οι αναλήψεις υποχρεώσεων που έχουν γίνει αποδεκτές με απόφαση της Επιτροπής για τις εισαγωγές:

- γωνιακών εξαρτημάτων εμπορευματοκιβωτίων καταγωγής Αυστρίας (απόφαση 92/313/ΕΟΚ της Επιτροπής) (1),

- καρβιδίου του πυριτίου καταγωγής Νορβηγίας (απόφαση 86/497/ΕΟΚ της Επιτροπής) (2),

- ουρίας καταγωγής Αυστρίας (απόφαση 89/143/ΕΟΚ της Επιτροπής) (3),

- σιδηροπυριτίου καταγωγής Ισλανδίας, Νορβηγίας και Σουηδίας (κανονισμός (ΕΚ) αριθ. 3359/93 του Συμβουλίου) (4),

- κινητήρων ντίζελ καταγωγής Σουηδίας και Φινλανδίας (απόφαση 90/138/ΕΟΚ της Επιτροπής) (5),

αναστέλλονται- οι δασμοί επί των εν λόγω προϊόντων δεν εισπράττονται πλέον.

Άρθρο 2

Ο παρών κανονισμός αρχίζει να ισχύει την επομένη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 1994.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 22 Δεκεμβρίου 1993.

Για το Συμβούλιο

Ο Πρόεδρος

J.-M. DEHOUSSE

(1) ΕΕ αριθ. L 165 της 19. 6. 1992, σ. 37.

(2) ΕΕ αριθ. L 287 της 10. 10. 1986, σ. 25.

(3) ΕΕ αριθ. L 52 της 24. 2. 1989, σ. 37.

(4) ΕΕ αριθ. L 302 της 9. 12. 1993, σ. 1.

(5) ΕΕ αριθ. L 76 της 22. 3. 1990, σ. 28.